b"\n_START_ARTICLE_\nCosimo Rosselli\n_START_PARAGRAPH_\nKozimas Roselis (it. Cosimo Rosselli, 1439 \xe2\x80\x93 1507 m.) \xe2\x80\x93 ital\xc5\xb3 Renesanso dailininkas i\xc5\xa1 Florencijos. \xc5\xa0iuo metu \xc5\xbeinomas d\xc4\x97l fresk\xc5\xb3 Siksto koply\xc4\x8dioje.\n_START_SECTION_\nBiografija\n_START_PARAGRAPH_\nKozimas Roselis gim\xc4\x97 meninink\xc5\xb3, akmens apdirb\xc4\x97j\xc5\xb3 ir dailinink\xc5\xb3, \xc5\xa1eimoje Florecijoje apie 1439 m. 1453 \xe2\x88\x92 1456 m. jis dokumentuotas dailininko Neri di Bicci dirbtuv\xc4\x97se. Sp\xc4\x97jama, kad jis gal\xc4\x97jo b\xc5\xabti susij\xc4\x99s su Benozzo Gozzoli dirbtuv\xc4\x97mis, gal buvo jo mokiniu. Be Benozzo Gozzoli, jo k\xc5\xabryboje pasirei\xc5\xa1kia bene vis\xc5\xb3 to meto Florencijos dailinink\xc5\xb3 \xc4\xaftakos: Alesso Baldovinetti, Andrea del Verrocchio ir broli\xc5\xb3 Pollaiolo. Pirmieji darbai dokumentuoti Sant'Ambrogio ba\xc5\xbeny\xc4\x8dioje. Joje jis suk\xc5\xabr\xc4\x97 fresk\xc4\x85, kurioje vaizduojamas Pikas dela Mirandola. Darb\xc4\x85, kur\xc4\xaf pagyr\xc4\x97 Giorgio Vasari. Be darb\xc5\xb3 Sant'Ambrogio, Kozimas Roselis dirbo Santissima Annuziata ba\xc5\xbeny\xc4\x8dioje, Fjezol\xc4\x97s St. Girolamo ba\xc5\xbeny\xc4\x8dioje ir Lukos miesto ba\xc5\xbeny\xc4\x8diose._NEWLINE_1480 m. popie\xc5\xbeius Sikstas IV-asis pakviet\xc4\x97 Kozim\xc4\x85, kartu su kitais Florencijos dailininkais, darbams Siksto koply\xc4\x8dioje. Siksto koply\xc4\x8dioje Kozimas atliko 3 darbus: \xe2\x80\x9eNusileidimas nuo Sinajaus kalno\xe2\x80\x9c, \xe2\x80\x9ePaskutin\xc4\x97 vakarien\xc4\x97\xe2\x80\x9c ir \xe2\x80\x9eKalno pamokslas\xe2\x80\x9c. Ketvirtojo, \xe2\x80\x9eRaudonosios j\xc5\xabros per\xc4\x97jimo\xe2\x80\x9c, autoryst\xc4\x97 gin\xc4\x8dytina. Manoma, kad jis irgi gal\xc4\x97jo b\xc5\xabti atliktas Kozimo Roselio. Giorgio Vasari mini tris darbus ir pateikia argument\xc4\x85, kod\xc4\x97l Kozimui Roseliui, palyginti ne\xc4\xafsp\xc5\xabdingo talento dailininkui, buvo leista atlikti tiek darb\xc5\xb3 koply\xc4\x8dioje, lyginant su tikrais meistrais, kaip Pietras Perud\xc5\xbeinas, Sandras Boti\xc4\x8delis, Domenikas Girlandajas. Es\xc4\x85 popie\xc5\xbeius Sikstas IV-asis nelabai nusiman\xc4\x97 mene ir Kozimas Roselis siek\xc4\x97 \xc4\xafsiteikti popie\xc5\xbeiui naudodamas freskose didelius kiekius labai brangi\xc5\xb3 ultramarino m\xc4\x97lynojo da\xc5\xbe\xc5\xb3, bei aukso. Tokiu b\xc5\xabdu, anot Giorgio Vasari, beveik visos jo fresk\xc5\xb3 detal\xc4\x97s buvo iliuminuotos (\xc5\xa1iuo metu m\xc4\x97lynos spalvos i\xc5\xa1blukusios, o auksas nusitryn\xc4\x99s). Nors kiti dailininkai juok\xc4\x97si i\xc5\xa1 Kozimo, ta\xc4\x8diau popie\xc5\xbeius buvo kitokios nuomon\xc4\x97s \xe2\x88\x92 jis skyr\xc4\x97 apdovanojim\xc4\x85 dailininkui, kaip geriausiam i\xc5\xa1 dirbusi\xc5\xb3j\xc5\xb3 Siksto koply\xc4\x8dioje. Anot Giorgio Vasari vertinimo, peiza\xc5\xbeas \xe2\x80\x9eKalno pamokslo\xe2\x80\x9c freskoje, kur\xc4\xaf tap\xc4\x97 tuo metu Kozimo Roselio mokinys Piero di Cosimo, yra geriausias dail\xc4\x97s epizodas Roselio freskose._NEWLINE_Anot Giorgio Vasari, Kozimas Roselis i\xc5\xa1kart po to, 1484 m., mir\xc4\x97, ta\xc4\x8diau dabar \xc5\xbeinoma, kad Roselis mir\xc4\x97 tik 1507 m. sausio 7 d. 1490 m. jis atliko altorin\xc4\xaf i\xc5\xa1tapym\xc4\x85 Santa Maria Novella ba\xc5\xbeny\xc4\x8dioje. V\xc4\x97lesni gyvenimo faktai menkai dokumentuoti, Kozimas Roselis pabuvojo Pizoje. Palaidotas \xc5\xa0ventojo Kry\xc5\xbeiaus bazilikoje Florencijoje. Tarp jo mokini\xc5\xb3: Piero di Cosimo, Fra Bartolomeo ir Mariotto Albertinelli."